Metodické usmernenie č. 48/2011
pre prijímanie cudzincov na vykonávanie činností
vo výskume a vývoji
Gestorský útvar: Sekcia VŠ, vedy a výskumu, tel.: 02/59 374 717 	č. 2011-10143/24822:1-11

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa Čl. 11 písm. i) Organizačného poriadku Ministerstva školstva, vedy, výskumu a športu SR zo dňa 1. júla 2010 (MŠSR-1674/2010-142) a § 26b zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len zákon č. 172/2005 Z. z. v znení neskorších predpisov“) vydáva toto metodické usmernenie:

Čl. 1	
Úvodné ustanovenie
(1)	Metodické usmernenie upravuje postup pri prijímaní cudzincov, ktorí nie sú občanmi členských štátov Európskej únie alebo iného zmluvného štátu Dohody o Európskom hospodárskom priestore a Švajčiarskej konfederácie (ďalej len „cudzinec“), na vykonávanie činností vo výskume a vývoji. 
(2)	Prijímať cudzincov na vykonávanie činností vo výskume a vývoji (ďalej len „cudzinec“) môže iba právnická osoba uskutočňujúca výskum a vývoj,) ktorá má povolenie prijímať cudzincov a uzatvorí s cudzincom dohodu o hosťovaní (ďalej len „prijímajúca organizácia“). 
Čl. 2	
Povolenie prijímať cudzincov
(1)	Právnická osoba vykonávajúca výskum a vývoj, ktorá chce získať povolenie na prijímanie cudzincov (ďalej len „žiadateľ“), predloží na ministerstvo, Sekciu vedy a techniky žiadosť o povolenie prijímať cudzincov (ďalej len „žiadosť“), v ktorej uvedie svoj presný názov, sídlo a identifikačné číslo organizácie a preukáže splnenie náležitostí určených osobitným predpisom).
(2)	Pre splnenie náležitostí podľa odseku 1 žiadateľ preukazuje, že
a)	má určené ciele a zámery vo výskume a vývoji, napr. schváleným dlhodobým alebo strednodobým zámerom výskumu a vývoja alebo obdobným dokumentom doloženým kópiou rozhodnutia schvaľujúceho orgánu alebo schváleným projektom výskumu a vývoja doloženým rozhodnutím poskytovateľa finančných prostriedkov o schválení a financovaní projektu, na ktorého riešenie chce prijať cudzinca,
b)	je ochotný podpísať dohodu o hosťovaní s cudzincom, predložením čestného vyhlásenia,
c)	má prostriedky na uzatvorenie dohody o hosťovaní, napr. rozhodnutím poskytovateľa finančných prostriedkov o schválení a financovaní projektu výskumu a vývoja, na ktorého riešenie chce prijať cudzinca, 
d)	má osvedčenie o spôsobilosti na vykonávanie výskumu a vývoja), kópiou takéhoto osvedčenia (nemusí byť overená) alebo odvolaním sa na zoznam organizácií, ktoré majú osvedčenie o spôsobilosti pre vykonávanie výskumu a vývoja zverejnenom na centrálnom informačnom portáli pre vedu, techniku a inovácie (https://www.vedatechnika.sk/SK/VedaATechnikaVSR/Certifikacia/Documents/certifikovane_organizacie.pdf).
(3)	Ministerstvo posúdi žiadosť z hľadiska jej úplnosti,  splnenia predpísaných náležitostí a súladu údajov uvedených v žiadosti alebo súladu údajov v priloženej dokumentácii s databázami alebo verejne prístupnými registrami. Pokiaľ žiadosť spĺňa predpísané náležitosti, ministerstvo vydá žiadateľovi povolenie prijímať cudzincov (ďalej len „povolenie“). Vzor povolenia je uvedený v Prílohe č. 1. 
(4)	Pokiaľ žiadosť nespĺňa predpísané náležitosti, ministerstvo vyzve žiadateľa, aby nedostatky odstránil do 15 dní od vyzvania ministerstvom. Žiadateľ môže v odôvodnených prípadoch požiadať o predĺženie tejto lehoty.
(5)	Nesplnenie odstránenia nedostatkov žiadateľom podľa odseku 4 je dôvodom na zamietnutie žiadosti. 
(6)	Ak žiadosť spĺňa predpísané náležitosti, ministerstvo vydáva žiadateľovi povolenie.
(7)	Povolenie zašle ministerstvo na adresu žiadateľa uvedenú v žiadosti. Povolenie platí päť rokov od dátumu jeho vydania. Za dátum vydania sa rozumie dátum podpisu povolenia ministrom školstva, vedy, výskumu a športu Slovenskej republiky (ďalej len „minister“).
(8)	Ministerstvo zahrnie žiadateľa, ktorému bolo vydané povolenie (ďalej len „prijímajúca organizácia“), do zoznamu právnických osôb, ktorým bolo vydané povolenie a ktorý je vedený písomne a na centrálnom informačnom portáli pre vedu, techniku a inovácie ) v rozsahu:
a)	názov prijímajúcej organizácie,
b)	sídlo (trvalá adresa) prijímajúcej organizácie,
c)	identifikačné číslo prijímajúcej organizácie,
d)	dátum začatia a dátum ukončenia platnosti povolenia – za dátum začatia platnosti povolenia sa považuje dátum jeho vydania a dátum ukončenia platnosti sa rozumie dátum dňa skončenia päťročnej platnosti povolenia.
(9)	Ministerstvo odníme prijímajúcej organizácii povolenie, ak prestala spĺňať požadované náležitosti).
(10)	Ministerstvo môže prijímajúcej organizácii vydať povolenie opakovane).  
(11)	Prijímajúca organizácia je na základe povolenia povinná podpísať s cudzincom dohodu o hosťovaní. 
Čl. 3	
Dohoda o hosťovaní
(1)	Podstatné náležitosti dohody o hosťovaní určuje osobitný predpis). Vzor dohody o hosťovaní je uvedený v Prílohe č. 2 a jeho využitie je dobrovoľné.
(2)	Ak prijímajúca organizácia a cudzinec nepoužijú na uzatvorenie dohody o hosťovaní vzor dohody uvedený v Prílohe č.2, je akceptovateľná aj takáto dohoda, ak obsahuje všetky požadované náležitosti7).
(3)	Prijímajúca organizácia, ktorá má povolenie a cudzinec si v dohode o hosťovaní môžu dohodnúť aj ďalšie náležitosti v súlade s osobitnými predpismi). 
(4)	Dohoda o hosťovaní je jedným z podkladov, ktoré potrebuje cudzinec pre získanie povolenia na pobyt podľa osobitného predpisu). V prípade potreby prijímajúca organizácia zabezpečí pre cudzinca aj ďalšie podklady potrebné pre získanie povolenia na pobyt.
(5)	Prijímajúca organizácia informuje cudzinca o spôsobe a mieste získania povolenia na prechodný pobyt a potrebných dokladov a ostatných náležitostiach  pre jeho získanie. Cudzinec sa pri uchádzaní o povolenie na prechodný pobyt na policajnom orgáne vydávajúcom povolenie na prechodný pobyt preukáže dohodou o hosťovaní. 

(6)	Prijímajúca organizácia oznámi policajnému orgánu, vydávajúcemu povolenie na prechodný pobyt cudzinca,  predčasné ukončenie dohody o hosťovaní cudzinca).

(7)	Ministerstvo, Sekcia vedy a techniky oznámi policajnému orgánu, vydávajúcemu povolenie na prechodný pobyt cudzinca, ak prijímajúcej organizácii bolo odňaté povolenie).
Čl. 4	
Účinnosť
Toto metodické usmernenie nadobúda účinnosť 15. júla  2011.

         							minister

Zoznam príloh
Príloha č. 1: 	Vzor povolenia prijímať cudzincov
Príloha č. 2: 	Vzor dohody o hosťovaní

Obsah
Metodické usmernenie č. 48/2011 pre prijímanie cudzincov na vykonávanie činností vo výskume a vývoji
Čl. 1	Úvodné ustanovenie
Čl. 2	Povolenie prijímať cudzincov
Čl. 3	Dohoda o hosťovaní
Čl. 4	Účinnosť
Zoznam príloh
Obsah